**Erzsébet tábor – Zánka 2014.**

 Iskolánkban lehetőségünk nyílt arra, hogy az Erzsébet Alapítványnak köszönhetően egy hetet tölthettünk a Balaton partján, Zánkán.

 Hatalmas táborhely volt ez. Erdő szélén egy bekerített területen több emeletes épület várta a nyaralókat. Az épületekben felül szobák voltak, a földszinten pedig társalgó helyiségek.

A tábornak volt saját stadionja és sportpályája. Sok gyermeknek és felnőttnek szerzett boldog napokat.

Nagyon jól sikerült nyaralás volt. A vezetők jó napirendi pontokat állítottak össze.

Először is vetélkedő keretében megismertük a tábort és környékét, s közben jól szórakoztunk – habár a jó szórakozás ott a mindennapok alapja volt.

Este, aki akarta megnézhette a foci VB döntőt. A többiek pedig a játékbarlangban töltötték az időt gombfocival vagy más társasjátékkal.

Kedden elhozták a táborba a mobil kalandparkot. Volt stabil is, a ZÁNKALAND.

„Ép testben ép lélek!” – Reggelente tornával kezdtük a napot – kivéve, mikor lemaradtunk róla, mert elaludtunk.

Szerdán bátorságpróbán vettünk részt. Este sötétedés után indultunk. A vasúti átjárótól a strandig jártuk végig az utat egy-egy zseblámpával a kezünkben. Közben a lányok - zombinak maszkírozva – ijesztgettek bennünket. Néha sikerült megijeszteniük, de egyébként sokat nevettünk. Mi sem voltunk túl bátrak, de a csajok sem voltak túl ijesztőek.

„KI MIT TUD?” vetélkedőt is rendeztek nekünk. Mi ugyan nem neveztünk be, de örömmel néztük végig a műsort. Szép volt a sok zenés-táncos előadás.

Csütörtökön este sokáig diszkóztunk. Ez volt a búcsú buli. Búcsúztunk Zánkától, a tábortól, a táborban szerzett új barátoktól és egymástól. Sok új gyerekkel megismerkedtünk. Barátságokat kötöttünk. Az új barátokkal telefonszámot cseréltünk, hogy ne szakadjon meg ez a kapcsolat végleg.

A közös programokon kívül még sokat szórakoztunk – élveztük a nyaralás minden percét. Minden nap fürödtünk a Balatonban.

Első nap strandra menet defektet kapott az új gumi papucsom. Miután leszakadt a lábamról, mezítláb folytattam az utat. Ez roppant kellemetlen volt, mert az aszfalt égette, a fű meg bökte a talpamat – de hát ez is a buli része.

Néha meg az eső kergetett meg – legalább nem volt egyhangú. A nyaralás is úgy szép, ha kalandos.

Pénteken a csomagoláson kívül egész nap fürödtünk, míg nem jött értünk a busz.

 Nagyon örülök, hogy eljutottam ebbe a táborba. Felejthetetlen élmény volt. Hálás vagyok tanáraimnak, akik megszervezték, és az Erzsébet Alapítványnak, akik lehetővé tették nekünk ezt az üdülést. Köszönöm a tanár néniknek, akik velünk voltak és vigyáztak ránk, és azoknak, akik ott gondoskodtak rólunk.

Remélem, máskor is adódik még ilyen alkalom. Nagyon szeretnék újra elmenni.

 Régi Ákos